En geomagnetisk storm giver nordlys, som kan ses fra Danmark. Tilmed ser vejret ud til at blive ganske pænt i store dele af landet.

Hvis du gerne vil se nordlys, så har du rigtig gode chancer i aften og i nat. Og hvis det glipper, så er chancen der igen i morgen.

En relativ kraftig geomagnetisk storm rammer lige nu Jorden og giver mulighed for at se nordlys helt ned til Danmark, og vejret ventes også at arte sig nogenlunde i det meste af landet både i aften og i morgen.

Gode chancer for klart vejr

I aften ventes klart vejr i det meste af landet - men i løbet af de sene aftentimer og natten breder skyer sig fra Nord- og Vestjylland mod sydøst.

Dermed er der størst chance for klart vejr i den sydlige og østlige del af landet (se animationen her nedenfor - som er skyprognosen i aften, i nat og i morgen aften).

He rkan man bedst se nordlys

Ikke engang Månen kommer til at genere med sit lys. For det første er der nymåne tirsdag morgen - og derudover går den ned allerede ved 19-tiden - inden det overhovedet er blevet mørkt.

Dermed er der gode betingelser for at se nordlyset - hvis det kommer.

Kig mod nord - og hav god tålmodighed

Alt hvad man skal gøre er, at finde et sted med så lidt lys som muligt. Man skal have udsigt mod nord - gerne fra et højt sted eller ved kysten. Og så skal man have god tålmodighed.

Man kan bruge et kamera med mulighed for at justere på lukketiden til at 'få øje på' nordlyset. Det kan godt hjælpe øjet lidt på vej, hvis nordlyset blot er svagt.

Igen i morgen aften er der chancer for nordlys, når den geomagnetiske storm ventes at fortsætte.

Ser du nordlyset og tager billede af det, så send det gerne til os HER

Nordlys Foto: Tina Bojlesen / Seerfoto

Geomagnetisk storm rammer jorden nu - og til i morgen

At vi kan se nordlys skyldes aktivitet på sol.

Det er et hul i Solens korona, der sender store mængder elektrisk ladet plasma væk fra solens overflade. Dette hul vender lige nu direkte mod Jorden.

Dermed ligger Jorden midt i denne strøm af elektrisk ladet plasma - den såkaldte solvind.

Og når solvinden blæser med stor hastighed er der tale om en solstorm, som udsætter Jorden for en kraftig geomagnetisk storm, der mandag sidst på eftermiddagen er af kategori-1 på en skala fra 1 til 5.

Når der er geomagnetiske storme af kategori-2 eller derover, så er er der mulighed for at se nordlys i Danmark.

75 % chance for regulær geomagnetisk storm

Ifølge det amerikanske center for rumvejr, Space Weather Predicition Center, så vil en geomagnetisk stom af klasse 2 kunne ramme Jorden - og der er mulighed for den kan blive endnu kraftigere både i aften, i nat og og i morgen.

Sent mandag aften og natten til tirsdag vil den geomagnetiske storm kunne nå klasse 2 - og tirsdag aften vil der igen kunne være en klasse 2 storm på Jorden.

I tirsdagsdøgnet forventer Space Weather Prediction Center 75 % chance for en geomagnetisk storm af klasse 1 eller mere, mens der er 50 % chance for en geomagnetisk storm af klasse 2 - og der er 20 % chance for den geomagnetiske storm når klasse 3 til 5.

Dermed er der især natten til tirsdag og tirsdag aften gode chancer for nordlys, som kan ses fra Danmark.